Luistxo Fernandez

**Luis "Luistxo" Fernandez Ostolaza** (Eibar, Gipuzkoa, 1966ko abenduaren 8a - ) kazetari, informatikazale, idazle eta blogari gipuzkoarra da. Euskara Interneten sartzeko eta bertan eduki zabalak sortzeko aitzindari eta eragile nagusietako bat dugu Luistxo Fernandez.

## Biografia 
Eibarko *Ignacio Zuloaga* ikastetxean ikasi zuen eta gero kazetaritza Euskal Herriko Unibertsitatean.

*Euskaldunon Egunkaria*-ko kazetaria izan zen 1990etik, egunkaria sortu zenetik. 1996an Internet-i buruz aritu zen lehen atala sortu zuen egunkarian (*Nabigatzen*), eta modu esanguratsuan eragin zuen egunkarian Internet sakonago erabiltzeko (posta elektronikoa eta nabigazioa, garai hartan). Lehenago egunkariak ateratzen zuen igandeetako *KZ* gehigarrian hainbat artikulu idatzi zituen euskara mundu digitalean erabili ahal izateko, garai hartan sortu ziren lehen urratsen berri zabaltzeko, esaterako, 1995ean idatzitako *Leihoak Zabalduz* txosten luzean euskarazko lehen sistema eragilea *Windows 95* eta *Xuxen* zuzentzaile ortografiko plazaratu berriez idatzi zuen.

Ildo horretatik jarraituta *Eibar.org* elkartearen sortzaileetako bat izan zen, eta bertan dauka oraindik bere blog pertsonala. *Aurki.com* bilatzailearen, *Sustatu* Interneteko albistegiaren eta *CodeSyntax* enpresaren sortzaileetako bat ere izan zen. 2000. urteaz geroztik *CodeSyntax* enpresan bertan lan egiten du. Zalantza barik, euskal internautarik emankorrenetarikoa eta aitzindaria da.
thumb|260x260px|*Eibar.org* taldea 2013an.
Eragile paper bera izan du geroago ere Twitter eta euskarazko txioak zabaltzeko. Twitterreko euskarazko jarduna neurtzeko *Umap* zerbitzuaren sortzailetako bat izan zen Luistxo Fernandez 2010ean *CodeSyntax*-en barruan.

Mugikorrerako *Egunean Behin* galdera-erantzun lehiaketaren sortzaileetako bat ere izan zen, horretan ere *CodeSyntax* enpresaren barruan.

## Lanak 
Euskal komunitate zientifikoaren Inguma datu-basean, berak sorturiko 35 lan baino gehiago bildu dituzte, horien artean, hauek:
### Narrazioa 
* *Tetris Zutabeak eta lerro solteak* (1995, Elkar)
* *Kontaktua* (1996, Elkar)

### Saiakera 
* *Etxepare porno. Zibernetika euskalduntzeko metodoa* (1998, Alberdania)
* *Espainiako Gerra Zibila Euskal Herrian*, Luis Fernandez Ostolaza, Josu Chueca Intxusta. (1997, *Euskaldunon Egunkaria*)
* "Euskararen espazioa informazioaren autobidean" (1997, *Jakin*)

### Elkarrizketa 
* "Luistxo Fernandez", Fermin Etxegoienen *Eutsiko diogu?* liburuan. Donostia, Erein, 2014. ISBN: 9778497468824.

## *Ingelesen hilerria* 
*Ingelesen hilerria* haren blog pertsonala da, hirueleduna hasieran (agian bakarra ezaugarri horrekin euskal blogosferan), euskaraz, ingelesez eta gaztelaniaz idatzita baitzegoen. Gaur egun, bakarrik lehen bi hizkuntzez eginda dago.

## *El mapamóvil* 
Egun, *El mapamóvil* Fernandezen gaztelaniazko bloga da.

## Sariak 
* 2012: Ibilaldian omendua teknologia berrietan euskara sartzeko egindako lanengatik (Aurki, Sustatu, CodeSyntax: Luistxo Fernandez). Beste hauekin batera: Lapurdiko Harluxetar lehengusu ingeniariak: Klaudio Harluxet eta René Harluxet; UEUko Informatika saila: Olatz Arbelaitz; EHUko Donostiako Informatika Fakultatea: Iñaki Alegria eta Kepa Sarasola; EHUko Aholab Taldea: Inma Hernaez; puntueus: Iratxe Esnaola; kaixo.com: Aitor Lopez de Aberasturi; Erentzun ikastola: Fultxo Crespo; Hachtibista, sare sozialak: Gorka Julio; Euskal Jakintza: Maite Goñi.

## Erreferentziak 
## Ikus, gainera 
* Ingelesen hilerria
* Eneko Astigarraga
* Gari Araolaza
* Josu Azpillaga
* Asier Sarasua
* Maite Rementeria

## Kanpo estekak 
* Luistxo Fernandez literaturaren zubitegian
* @Luistxo kontua Twitter-en
* Luistxo Fernandez-en ekarpenak Sustatu Interneteko albistegian (550 albiste baino gehiago)
* 1270 albiste, "Luis Fernandez"-en bilaketaren emaitza Euskaldunon egunkariaren hemerotekan (1990-2003). Albiste batzuk Athletic Cluben entrenatzailearenak dira baina.
*  Ingelesen hilerria
*  El mapamóvil (jadanik ez dago eskuragarri)
* Denak sarera orain! Jarrera lotsagabea ezinbestekoa da elkarrizketa Argia aldizkarian (Fermin Etxegoien, 2008-08-03)